Klaus Mäkelä (2022)
**Klaus Mäkelä** (s. 17. tammikuuta 1996 Helsinki) on suomalainen kapellimestari ja sellisti. Hänet nimitettiin 21-vuotiaana joulukuussa 2017 Ruotsin radion sinfoniaorkesterin päävierailijakapellimestariksi. Hän on myös Tapiola Sinfoniettan taiteellinen partneri. Vuoden 2014 Turun sellokilpailussa Mäkelä sijoittui toiseksi.

Mäkelän isä on sellisti Sami Mäkelä ja äiti pianisti Taru Myöhänen-Mäkelä. Isoisä Tapio Myöhänen on viulisti ja alttoviulisti. Klaus Mäkelän pikkusisko Ellen Mäkelä tanssii Kansallisoopperan baletissa ja soittaa alttoviulua.

Mäkelä sanoo kiinnostuneensa kapellimestarin työstä jo laulaessaan Suomen kansallisoopperan lapsikuorossa. Hän aloitti kapellimestariopinnot 12-vuotiaana Jorma Panulan johdolla Sibelius-Akatemian nuoriso-osastolla. Sellonsoittoa hän on opiskellut Marko Ylösen, Timo Hanhisen ja Hannu Kiisken johdolla. Mäkelällä on käytössään OP-ryhmän taidesäätiön Giovanni Grancino -sello vuodelta 1698.

Helmikuuhun 2018 mennessä Mäkelä on johtanut useimpia suomalaisia orkestereita sekä Minnesota Orchestraa, Tokion Metropolitan-orkesteria, Ottawan National Arts Center Orchestraa, Ruotsin radion sinfoniaorkesteria, Tukholman kuninkaallista orkesteria, Göteborgin, Norrköpingin ja Kristiansandin sinfoniaorkestereita, Kammerakademie Potsdamia sekä Toulousen Orchestre National du Capitolea.

Helmikuussa 2018 Mäkelä valittiin Turun musiikkijuhlien uudeksi taiteelliseksi johtajaksi. Lokakuussa 2018 Mäkelä nimitettiin Oslon filharmonikkojen ylikapellimestariksi syksystä 2020 lähtien. Pariisin orkesterin musiikillisena johtajana hän aloitti viisivuotiskautensa syksyllä 2021. Kesäkuussa 2022 Mäkelä nimitettiin Amsterdamin Concertgebouw-orkesterin johtoon. Koska Mäkelä työskentelee samaan aikaan myös Oslossa ja Pariisissa, hän toimii Amsterdamissa orkesterin taiteellisena partnerina ja viiden vuoden kuluttua elokuussa 2027 orkesterin ylikapellimestarina.

Huhtikuussa 2024 Chicagon sinfoniaorkesteri ilmoitti nimittävänsä Mäkelän orkesterin musiikilliseksi johtajaksi. Mäkelän kausi Chicagossa alkaa vuonna 2027.

Lähteet
-------

1. ↑  Nuori kapellimestarikomeetta Klaus Mäkelä. Yleisradio 17.1.2019.
2. 1 2  Päävierailijakapellimestariksi 21-vuotiaana *Yle Klassinen*.  11.12.2017. Yleisradio. Viitattu 9.2.2018.
3. ↑  Hautala, Harri: Painakaa nimi mieleen: Klaus Mäkelä, 20, on Suomen lupaavimpia kapellimestareita *Aamulehti*.  14.9.2016.  Arkistoitu 10.2.2018. Viitattu 9.2.2018.
4. ↑  Päävierailijakapellimestariksi 21-vuotiaana *yle.fi*.  11.12.2017. Viitattu 2.5.2022.
5. ↑  Huida, Jarmo: Kapellimestari Klaus Mäkelä on vasta 21-vuotias ja jo valmis maailmanvalloitukseen *Satakunnan Kansa*.  7.8.2017.  Arkistoitu 10.2.2018. Viitattu 9.2.2018.
6. ↑  Klaus Mäkelä Conductor & Cellist Klaus Mäkelä.  Arkistoitu 10.2.2018. Viitattu 9.2.2018.
7. ↑  Mattila, Mattias: Klaus Mäkelä, 22, on Turun musiikkijuhlien uusi taiteellinen johtaja – seuraava sukupolvi jatkaa taidemusiikkikentän valloitusta *Yle Uutiset*.  21.2.2018. Viitattu 21.2.2018.
8. ↑  Siren, Vesa: Klaus Mäkelä sai vain 22-vuotiaana useita tarjouksia ylikapellimestarin töistä – nyt hän kertoo, miksi Oslon filharmonikot vei voiton *Helsingin Sanomat*.  5.10.2018. Viitattu 5.10.2018.
9. ↑  Klaus Mäkelä Pariisin orkesterin johtoon.  *Helsingin Sanomat*, 23.6.2020, s. B 4. Helsinki:  Sanoma Media Finland Oy. ISSN 0355-2047. Artikkelin verkkoversio.
10. ↑  Klaus Mäkelä valittiin "maailman parhaan orkesterin" johtoon – Concertgebouwin "sointi teki heti unohtumattoman vaikutuksen". HS 10.6.2022.
11. ↑  Musiikki | Kapellimestari Klaus Mäkelä on valittu Chicagon sinfoniaorkesterin johtoon *Helsingin Sanomat*.  2.4.2024. Viitattu 5.4.2024.

Aiheesta muualla
----------------

* Klaus Mäkelä johtaa RSO:ta 7.2.2018. Yle Areena.
* Klaus Mäkelä. *Store norske leksikon*.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Suomi (KANTO)
* Yhdysvallat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Yle

 |

 |